CELEX: 52019PC0121
Language: mt
Date: 2019-03-07
Title: Proposta għal DEĊIŻJONI TAL-KUNSILL dwar il-pożizzjoni li trid tittieħed mill-Unjoni Ewropea fil-Bord Bilaterali ta’ Sorveljanza skont il-Ftehim bejn l-Istati Uniti tal-Amerka u l-Komunità Ewropea dwar il-kooperazzjoni fir-regolamentazzjoni tas-sikurezza tal-avjazzjoni ċivili, rigward iż-żieda ta’ Anness 3 mal-Ftehim

IL-KUMMISSJONI EWROPEA
            Brussell, 7.3.2019
            COM(2019) 121 final
            2019/0066(NLE)
            Proposta għal
            DEĊIŻJONI TAL-KUNSILL
            dwar il-pożizzjoni li trid tittieħed mill-Unjoni Ewropea fil-Bord Bilaterali ta’ Sorveljanza skont il-Ftehim bejn l-Istati Uniti tal-Amerka u l-Komunità Ewropea dwar il-kooperazzjoni fir-regolamentazzjoni tas-sikurezza tal-avjazzjoni ċivili, rigward iż-żieda ta’ Anness 3 mal-Ftehim
            
               
         
         
            
               MEMORANDUM TA’ SPJEGAZZJONI
            
            
               1.KUNTEST TAL-PROPOSTA
            
            
               •Raġunijiet u objettivi tal-proposta
            
            
               
                  Fl-2008, l-Unjoni Ewropea u l-Istati Uniti tal-Amerka ffirmaw ftehim dwar il-kooperazzjoni fir-regolamentazzjoni tas-sikurezza tal-avjazzjoni ċivili (minn hawn ’il quddiem imsejjaħ “il-Ftehim”). Fil-bidu, l-ambitu tal-Ftehim, li daħal fis-seħħ fl-1 ta’ Mejju 2011, kien limitat għall-ittestjar, għall-approvazzjoni u għall-monitoraġġ ambjentali u tal-ajrunavigabbiltà tal-prodotti ajrunawtiċi kif ukoll għall-approvazzjoni u għall-monitoraġġ tal-faċilitajiet ta’ manutenzjoni. Sussegwentement, l-ambitu tal-Ftehim ġie estiż għall-għoti tal-liċenzji u għat-taħriġ tal-persunal, għat-tħaddim tal-inġenji tal-ajru, kif ukoll għas-servizzi tat-traffiku tal-ajru u għall-ġestjoni tat-traffiku tal-ajru.  Dik l-estensjoni saret permezz ta’ emenda ffirmata fit-13 ta’ Diċembru 2017 u ilha tiġi applikata b’mod proviżorju minn dik id-data ’l hawn.
               
               
                  Filwaqt li kkunsidrat l-ambitu estiż tal-Ftehim, il-Kummissjoni, assistita mill-Aġenzija tal-Unjoni Ewropea għas-Sikurezza tal-Avjazzjoni (EASA), żviluppat flimkien mal-Amministrazzjoni Federali tal-Avjazzjoni (FAA) tal-Istati Uniti, Anness 3 ġdid tal-Ftehim dwar l-għoti tal-liċenzji tal-bdoti (l-Anness FCL), li l-adozzjoni tiegħu hija l-objettiv ta’ din il-proposta. 
               
               
                  L-Anness FCL jindirizza s-sitwazzjoni ta’ għadd kbir ta’ bdoti privati, b’residenza fl-UE, li effettivament ikollhom liċenzja maħruġa mill-FAA skont il-liġijiet tal-Istati Uniti, minkejja r-regola ġenerali stabbilita bir-Regolament (UE) 2018/1139 tal-Parlament Ewropew u tal-Kunsill u li jeżiġi li l-bdoti b’residenza fl-Istati Membri tal-UE jkollhom liċenzja ta’ bdot maħruġa skont ir-regoli tal-UE.
               
               
                  Din is-sitwazzjoni wasslet għall-ħtieġa li l-Kummissjoni Ewropea, permezz tar-Regolament (KE) Nru 1178/2011 tal-ekwipaġġ tal-ajru tal-UE tat-3 ta’ Novembru 2011, tagħti derogi, li jippermettu lill-bdoti li jkollhom residenza fl-UE u li jkunu involuti f’operazzjonijiet privati jkomplu jużaw iċ-ċertifikati tal-bdoti tal-FAA tagħhom (l-hekk imsejħa “deroga FCL”). Suppost dik id-deroga FCL kellha tkun temporanja, sakemm tiġi żviluppata soluzzjoni kosteffettiva għal din il-kwistjoni. 
               
               
                  L-Anness FCL il-ġdid huwa l-eżitu ta’ sforz kollaborattiv mill-Aġenti Tekniċi rispettivi tal-Partijiet, jiġifieri l-EASA min-naħa tal-UE u l-FAA min-naħa tal-Istati Uniti, li jippermetti l-konverżjoni effiċjenti taċ-ċertifikati u tal-klassifikazzjonijiet tal-bdoti privati tal-FAA f’liċenzji u fi klassifikazzjonijiet tal-bdoti privati FCL tal-UE u viċeversa. 
               
            
            
               •Konsistenza mad-dispożizzjonijiet eżistenti fil-qasam ta’ politika
            
            
               
                  Il-kooperazzjoni bejn l-UE u l-Istati Uniti tal-Amerka fir-rigward tas-sikurezza tal-avjazzjoni hija parti mill-Istrateġija tal-Avjazzjoni għall-Ewropa. L-Anness FCL il-ġdid propost se jipprovdi l-qafas biex jiġi żgurat li l-bdoti b’residenza fl-UE jtajru l-inġenji tal-ajru abbażi tal-liċenzji/tal-klassifikazzjonijiet maħruġa skont ir-Regolamenti tal-UE, li jkunu taħt is-sorveljanza tal-awtoritajiet tal-Istati Membri tal-UE u li jżommu u jiżviluppaw il-kwalifiki tagħhom f’organizzazzjonijiet tat-taħriġ tal-UE.
               
               
                  Malli jiġi adottat l-Anness FCL, id-deroga FCL ma tibqax meħtieġa iktar.
               
            
            
               •Konsistenza ma’ politiki oħra tal-Unjoni
            
            
               
                  Il-Ftehim iservi biex jintlaħaq objettiv fundamentali tal-politika esterna tal-avjazzjoni tal-Unjoni billi jtejjeb is-sikurezza fl-avjazzjoni ċivili u jiffaċilita l-kummerċ u l-investiment fil-prodotti ajrunawtiċi. L-Anness FCL il-ġdid huwa konsistenti mal-politika kumplessiva tal-avjazzjoni tal-Unjoni billi jiffaċilita kooperazzjoni xierqa ma’ pajjiżi terzi u mal-awtoritajiet tal-avjazzjoni tagħhom, u billi jippromwovi l-aċċettazzjoni reċiproka taċ-ċertifikati u ta’ dokumenti rilevanti oħra.
               
            
            
               2.BAŻI ĠURIDIKA, SUSSIDJARJETÀ U PROPORZJONALITÀ
            
            
               •Bażi ġuridika
            
            
               
                  It-Trattat dwar il-Funzjonament tal-Unjoni Ewropea, b’mod partikolari l-Artikolu 100(2) flimkien mal-Artikolu 218(9) tiegħu. 
               
            
            
               •Sussidjarjetà (għall-kompetenza mhux esklużiva) 
            
            
               
                  Mhux applikabbli.
               
            
            
               •Proporzjonalità
            
         
         
            
               
                  Mhux applikabbli.
               
            
            
               •Għażla tal-istrument
            
            
               
                  Iż-żieda ta’ Anness ġdid tal-Ftehim bejn l-Unjoni u l-Istati Uniti tal-Amerka hija l-iktar strument effiċjenti biex jintlaħaq l-għan li jkun hemm konverżjoni reċiproka effiċjenti tal-liċenzji u tal-klassifikazzjonijiet tal-bdoti privati.
               
            
            
               3.RIŻULTATI TAL-EVALWAZZJONIJIET EX POST, TAL-KONSULTAZZJONIJIET MAL-PARTIJIET IKKONĊERNATI U TAL-VALUTAZZJONIJIET TAL-IMPATT
            
            
               •Evalwazzjonijiet ex post/kontrolli tal-idoneità tal-leġiżlazzjoni eżistenti
            
            
               
                  Mhux applikabbli.
               
            
            
               •Konsultazzjonijiet mal-partijiet ikkonċernati
            
            
               
                  L-awtoritajiet tal-avjazzjoni nazzjonali tal-Istati Membri tal-UE ġew ikkonsultati mill-EASA fl-2013 u fl-2014 rigward it-test tal-abbozz tal-Anness FCL u l-proċeduri ta’ implimentazzjoni tiegħu. Il-kummenti li saru ġew ikkunsidrati fid-diskussjonijiet mal-FAA, li wasslu għall-finalizzazzjoni tal-Anness.  
               
               
                  Il-Kummissjoni għarrfet ukoll lill-Istati Membri tal-UE dwar l-iżvilupp ta’ dan l-Anness fil-Kumitat stabbilit skont ir-Regolament (UE) 2018/1139 tal-Parlament Ewropew u tal-Kunsill, kif ukoll fil-Grupp ta’ Ħidma dwar l-Avjazzjoni tal-Kunsill (a) permezz ta’ rapporti dwar id-diskussjonijiet li saru dwar l-Anness il-ġdid fil-Bord Bilaterali ta’ Sorveljanza u (b) fil-kuntest tat-tħejjijiet għad-Deċiżjoni tal-Kunsill (UE) 2018/61 biex jitkabbar l-ambitu tal-Ftehim, u jinkludi, fost affarijiet oħra, l-għoti tal-liċenzji u t-taħriġ tal-persunal.
               
            
            
               •Ġbir u użu tal-għarfien espert
            
            
               
                  Fl-iżvilupp tal-Anness FCL il-ġdid, il-Kummissjoni Ewropea ġiet assistita mill-EASA. L-EASA u l-FAA għamlu tqabbil regolatorju bejn ir-rekwiżiti tal-UE u tal-Istati Uniti għall-għoti tal-liċenzji tal-bdoti privati. Dak it-tqabbil ġie ffinalizzat fl-2014 u ppermetta li jiġu identifikati wkoll id-differenzi regolatorji bejn is-sistemi tal-UE u tal-Istati Uniti, li huma indirizzati bl-hekk imsejħa “kundizzjonijiet speċjali” li huma stabbiliti fl-Anness FCL propost.
               
            
            
               L-EASA wettqet ukoll valutazzjoni tal-FAA sabiex titrawwem il-fiduċja fis-sistema tal-Istati Uniti għall-għoti tal-liċenzji tal-bdoti. Dik il-valutazzjoni kienet tinkludi żjara tal-EASA fil-Kwartieri Ġenerali tal-FAA f’Washington u fl-Uffiċċju Distrettwali tal-Istandards tat-Titjir f’Washington kif ukoll f’żewġ skejjel tal-FAA għat-taħriġ fit-titjir iċċertifikat (fi Frar 2013). L-EASA żaret ukoll is-servizzi tal-FAA li ġejjin, bħala parti miż-żjara fiċ-Ċentru Ajrunawtiku Mike Monroney fil-Belt ta’ Oklahoma: il-Fergħa tal-Istandards tal-Ittestjar tal-Operaturi tal-Ajru, il-Fergħa taċ-Ċertifikazzjoni tal-Operaturi tal-Ajru u d-Diviżjoni tal-Istandards Regolatorji tal-Akkademja tal-FAA (f’April 2013). L-ambitu tal-valutazzjoni kien limitat għall-għoti tal-liċenzji tal-bdoti privati u għall-klassifikazzjonijiet assoċjati tat-titjir bl-istrumenti, li jikkorrispondi għall-ambitu tal-Anness FCL propost.
            
            
               •Valutazzjoni tal-impatt
            
            
               
                  Mhux applikabbli
               
            
            
               •Idoneità regolatorja u simplifikazzjoni
            
            
               
                  Mhux applikabbli
               
            
            
               •Drittijiet fundamentali
            
            
               
                  Mhux applikabbli
               
            
            
               4.IMPLIKAZZJONIJIET BAĠITARJI
            
            
               
                  L-ebda impatt fuq il-baġit tal-UE.
               
            
         
         
            
               5.ELEMENTI OĦRA
            
            
               •Pjanijiet ta’ implimentazzjoni u arranġamenti dwar il-monitoraġġ, l-evalwazzjoni u r-rapportar
            
            
               
                  Min-naħa tal-UE, l-EASA se tikkoordina l-implimentazzjoni tal-Anness FCL il-ġdid. Il-proċeduri dettaljati dwar l-implimentazzjoni se jiġu definiti fil-Proċeduri ta’ Implimentazzjoni għall-Għoti tal-Liċenzji (IPL), li attwalment qegħdin jiġu finalizzati mill-Aġenti Tekniċi tal-EASA u tal-FAA (qabel l-adozzjoni tal-Anness FCL il-ġdid). 
               
               
                  Il-monitoraġġ tal-implimentazzjoni tal-Anness FCL se jitwettaq l-ewwel nett mill-Bord Konġunt ta’ Koordinazzjoni tal-Ekwipaġġ tal-Ajru (JCAB), li se jagħti rendikont ta’ għemilu lill-Bord Bilaterali ta’ Sorveljanza (BOB) stabbilit skont il-Ftehim. Il-JCAB se jirrapporta lill-BOB fuq bażi regolari.
               
            
            
               •Dokumenti ta’ spjegazzjoni (għad-direttivi)
            
            
               
                  Mhux applikabbli
               
            
            
               •Spjegazzjoni fid-dettall tad-dispożizzjonijiet speċifiċi tal-proposta
            
            
               
                  Taqsima 1 “Għan u ambitu”
               
            
            
               Din it-taqsima tal-Anness FCL tispjega l-ambitu u l-għan tiegħu, jiġifieri l-aċċettazzjoni reċiproka tas-sejbiet tal-konformità u tad-dokumentazzjoni, kif ukoll l-għoti ta’ assistenza teknika rigward l-għoti tal-liċenzji u l-monitoraġġ tal-konformità tal-bdoti privati.
            
            
               L-ambitu tal-Anness ikopri l-liċenzji tal-bdoti privati FCL tal-UE u ċ-ċertifikati tal-bdoti privati tal-FAA, il-privileġġi tal-bdoti privati inklużi f’liċenzji FCL oħra tal-UE f’ċertifikati oħra tal-bdoti tal-FAA, kif ukoll il-klassifikazzjonijiet tat-titjir billejl u bl-istrumenti, fil-kategoriji tal-ajruplani bil-pistuni b’magna waħda li jinżlu fuq l-art u tal-ajruplani bil-pistuni b’iktar minn magna waħda li jinżlu fuq l-art f’operazzjonijiet bi bdot wieħed, għajr kwalunkwe klassifikazzjoni tat-tip.
            
            
               Taqsima 2 “Definizzjonijiet”
            
            
               
                  Din it-taqsima tal-Anness FCL tiddefinixxi uħud mit-termini tekniċi li jintużaw spiss.
               
               
                  
                     Taqsima 3 “Il-Bord Konġunt ta’ Koordinazzjoni tal-Ekwipaġġ tal-Ajru”
               
               
                  Din it-taqsima tistabbilixxi Bord Konġunt ta’ Koordinazzjoni tal-Ekwipaġġ tal-Ajru (JCAB), li se jagħti rendikont ta’ għemilu lill-BOB u li se jkun responsabbli għall-iżgurar tal-implimentazzjoni effettiva tal-Anness FCL. Il-JCAB huwa kopresedut mid-Diretturi tal-Istandards tat-Titjir tal-EASA u tal-FAA. Ir-responsabbiltajiet prinċipali tal-JCAB jinkludu:
               
            
            
               (a)L-iżvilupp, l-approvazzjoni u r-reviżjoni tal-Proċeduri ta’ Implimentazzjoni għall-Għoti tal-Liċenzji (IPL);
            
            
               (b)Il-kondiviżjoni ta’ informazzjoni dwar kwistjonijiet rilevanti ta’ sikurezza u l-iżvilupp ta’ pjanijiet ta’ azzjoni biex jindirizzawhom;
            
            
               (c)L-iżgurar tal-applikazzjoni konsistenti tal-Anness;
            
            
               (d)L-iskambju ta’ informazzjoni dwar l-attivitajiet ippjanati u li għaddejjin ta’ tfassil tar-regoli li jistgħu jaffettwaw il-bażi u l-ambitu tal-Anness;
            
            
               (e)Il-kondiviżjoni ta’ informazzjoni dwar bidliet sinifikanti fis-sistemi tal-għoti tal-liċenzji tal-bdoti tal-Partijiet li jistgħu jaffettwaw il-bażi u l-ambitu tal-Anness;
            
            
               (f)Is-soluzzjoni ta’ kwistjonijiet tekniċi li jkunu parti mir-responsabbiltajiet tal-Aġenti Tekniċi u tal-Awtoritajiet tal-Avjazzjoni u li ma jkunux jistgħu jiġu solvuti fil-livell tagħhom; kif ukoll
            
         
         
            
               (g)It-tressiq ta’ emendi għal dan l-Anness lill-BOB;
            
            
               
                  
                     Taqsima 4 “Implimentazzjoni”
               
               
                  Din it-taqsima fiha kundizzjonijiet dettaljati għall-konverżjoni taċ-ċertifikati u tal-klassifikazzjonijiet tal-bdoti tal-FAA f’liċenzji u fi klassifikazzjonijiet FCL tal-UE kif ukoll kundizzjonijiet għall-konverżjoni tal-liċenzji u tal-klassifikazzjonijiet FCL tal-UE f’ċertifikati u fi klassifikazzjonijiet tal-bdoti tal-FAA.
               
               
                  Din it-taqsima fiha wkoll dispożizzjonijiet dwar l-assistenza teknika fl-attivitajiet tal-għoti tal-liċenzji tal-bdoti, il-verifika jew il-konferma tal-awtentiċità tal-liċenzja oriġinali FCL tal-UE jew taċ-ċertifikat tal-bdot oriġinali tal-FAA, u skambju ta’ informazzjoni dwar ir-reviżjonijiet tal-liġijiet, tar-regolamenti, tal-proċeduri, tal-politiki, jew tal-istandards, li jistgħu jaffettwaw il-bażi li fuqha jissejjes l-Anness. 
               
               
                  Taqsima 5 “Komunikazzjoni u kooperazzjoni”
               
               
                  Din it-taqsima fiha dispożizzjonijiet dwar il-komunikazzjoni u l-iskambju ta’ informazzjoni bejn il-FAA, l-EASA, u fejn applikabbli, l-awtoritajiet tal-avjazzjoni tal-Istati Membri. Din tinkludi dispożizzjonijiet għad-deżinjazzjoni ta’ punti ta’ kuntatt għad-diversi aspetti tekniċi tal-Anness FCL. 
               
               
                  Taqsima 6 “Rekwiżiti ta’ Kwalifika għall-aċċettazzjoni tas-sejbiet ta’ konformità”
               
               
                  Din it-taqsima fiha r-rekwiżiti bażiċi għall-awtoritajiet rigward l-effettività tas-sistemi rispettivi tagħhom għas-sorveljanza regolatorja tal-bdoti, inkluż l-istruttura ġuridika u regolatorja, ir-riżorsi, il-programmi tat-taħriġ, id-dokumentazzjoni u r-reġistri, kif ukoll il-politiki interni, il-proċeduri u s-sistemi tal-kwalità. 
               
               
                  Barra minn hekk, din it-taqsima fiha dispożizzjonijiet dwar it-turija inizjali u kontinwa tal-effettività ta’ dawk is-sistemi, inkluż dispożizzjonijiet dwar il-parteċipazzjoni tal-Partijiet fl-awditi tal-kwalità u fl-attivitajiet ta’ standardizzazzjoni ta’ xulxin, fl-iskambju tar-rapporti dwar il-kwalità u l-istandardizzazzjoni u ta’ informazzjoni rilevanti oħra li tista’ tkun meħtieġa biex tinżamm il-fiduċja kontinwa tal-Partijiet fis-sistemi ta’ xulxin.  
               
               
                  Taqsima 7 “Tariffi”
               
               
                  Jekk ikun applikabbli, it-tariffi għall-konverżjoni tal-liċenzji u tal-klassifikazzjonijiet tal-bdoti jiġu applikati skont l-Artikolu 14 tal-Ftehim u skont ir-rekwiżiti statutorji u regolatorji applikabbli.
               
               
                  Appendiċi 1 “Kundizzjonijiet Speċjali”
               
               
                  Dan l-Appendiċi fih il-kundizzjonijiet speċjali tal-UE li huma applikabbli għall-ħruġ ta’ liċenzja jew ta’ klassifikazzjoni FCL tal-UE, abbażi ta’ ċertifikat jew ta’ klassifikazzjoni tal-bdoti tal-FAA, kif ukoll il-kundizzjonijiet speċjali tal-FAA li huma applikabbli għall-ħruġ ta’ ċertifikat jew ta’ klassifikazzjoni tal-bdoti tal-FAA abbażi ta’ liċenzja jew ta’ klassifikazzjoni FCL tal-UE. 
               
               
                  Dawn il-kundizzjonijiet speċjali huma r-rekwiżiti regolatorji addizzjonali, li jeħtieġ jiġu kkontrollati waqt il-proċess ta’ konverżjoni biex jitqiesu d-differenzi bejn is-sistemi regolatorji tal-UE u tal-Istati Uniti għall-għoti tal-liċenzji tal-bdoti privati.
               
            
            
               2019/0066 (NLE)
            
            
               Proposta għal
            
            
               DEĊIŻJONI TAL-KUNSILL
            
            
               dwar il-pożizzjoni li trid tittieħed mill-Unjoni Ewropea fil-Bord Bilaterali ta’ Sorveljanza skont il-Ftehim bejn l-Istati Uniti tal-Amerka u l-Komunità Ewropea dwar il-kooperazzjoni fir-regolamentazzjoni tas-sikurezza tal-avjazzjoni ċivili, rigward iż-żieda ta’ Anness 3 mal-Ftehim
               
            
               IL-KUNSILL TAL-UNJONI EWROPEA,
            
            
               Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikolu 100(2) flimkien mal-Artikolu 218(9) tiegħu,  
            
         
         
            
                
            
            
               Wara li kkunsidra l-proposta tal-Kummissjoni Ewropea,
            
            
            
               Billi:
            
            
               (1)Il-Ftehim bejn l-Istati Uniti tal-Amerka u l-Komunità Ewropea dwar il-kooperazzjoni fir-regolamentazzjoni tas-sikurezza tal-avjazzjoni ċivili (“il-Ftehim”) daħal fis-seħħ fl-1 ta’ Mejju 2011
                  1
               .
            
            
               (2)Wieħed mill-għanijiet prinċipali tal-Ftehim huwa li tittejjeb ir-relazzjoni ta’ kooperazzjoni li ilha teżisti bejn l-Ewropa u l-Istati Uniti sabiex jiġi żgurat livell għoli ta’ sikurezza tal-avjazzjoni ċivili mad-dinja kollha u sabiex jitnaqqsu l-piżijiet ekonomiċi fuq l-industrija tal-avjazzjoni u l-operaturi tagħha minħabba sorveljanza regolatorja bla bżonn;
            
            
               (3)L-Emenda 1
                  2
                għall-Ftehim twessa’ l-ambitu tal-Artikolu 2.B tal-Ftehim biex jinkludi, fost affarijiet oħra, l-għoti tal-liċenzji u t-taħriġ tal-persunal.
            
            
               (4)L-Artikolu 5 tal-Ftehim, kif emendat, jipprevedi l-iżvilupp ta’ Annessi ġodda tal-Ftehim għal kwistjonijiet li huma parti mill-ambitu tal-Ftehim.
            
            
               (5)Iż-żewġ Aġenti Tekniċi, jiġifieri l-Aġenzija Ewropea għas-Sikurezza tal-Avjazzjoni għall-UE u l-Amministrazzjoni Federali tal-Avjazzjoni għall-Istati Uniti, għamlu proposta lill-Bord Bilaterali ta’ Sorveljanza biex jadotta Deċiżjoni biex jiġi ppromulgat Anness 3 ġdid tal-Ftehim sabiex ikopri l-aċċettazzjoni reċiproka tas-sejbiet tal-konformità u tad-dokumentazzjoni, kif ukoll il-forniment ta’ assistenza teknika rigward l-għoti tal-liċenzji u l-monitoraġġ tal-konformità tal-bdoti privati.
            
            
               (6)Permezz tal-konverżjoni ssimplifikata tal-liċenzji tal-bdoti privati u ta’ ċerti klassifikazzjonijiet tal-bdoti jkun hemm il-qafas biex jiġi żgurat li l-bdoti b’residenza fl-Unjoni Ewropea jtajru l-inġenji tal-ajru abbażi tal-liċenzji/tal-klassifikazzjonijiet maħruġa skont ir-Regolamenti tal-UE, li jkunu taħt is-sorveljanza tal-awtoritajiet tal-Istati Membri tal-UE u li jżommu u jiżviluppaw il-kwalifiki tagħhom f’organizzazzjonijiet tat-taħriġ tal-UE. Barra minn hekk, din se ġġib magħha benefiċċji prattiċi sinifikanti għal għadd kbir ta’ bdoti, b’residenza fl-Unjoni u fl-Istati Uniti, mingħajr ma tiġi kompromessa s-sikurezza.
            
            
               (7)L-Artikolu 19.C tal-Ftehim jipprevedi li jidħlu fis-seħħ Annessi individwali permezz ta’ deċiżjoni tal-Bord Bilaterali ta’ Sorveljanza stabbilit skont l-Artikolu 3 tal-Ftehim.
            
            
               (8)Jenħtieġ li l-Anness 3 il-ġdid dwar l-Għoti tal-Liċenzji tal-Bdoti jiġi approvat f’isem l-Unjoni Ewropea.
            
            
               (9)L-Artikolu 4(3) tad-Deċiżjoni tal-Kunsill 2011/719/UE tas-7 ta’ Marzu 2011 dwar il-konklużjoni tal-Ftehim bejn l-Istati Uniti tal-Amerka u l-Komunità Ewropea dwar il-kooperazzjoni fir-regolamentazzjoni tas-sikurezza tal-avjazzjoni ċivili jipprevedi li, skont l-Artikolu 218(9) tat-Trattat dwar il-Funzjonament tal-Unjoni Ewropea, il-Kunsill, li jaġixxi b’maġġoranza kwalifikata, fuq proposta tal-Kummissjoni, għandu jistabbilixxi l-pożizzjoni li trid tittieħed mill-Unjoni fil-Bord Bilaterali ta’ Sorveljanza fir-rigward tal-adozzjoni ta’ Annessi addizzjonali skont l-Artikolu 3.C.7 u l-Artikolu 19.C tal-Ftehim.  
            
            
               ADOTTA DIN ID-DEĊIŻJONI: 
            
            
               Artikolu 1
            
            
               Il-pożizzjoni li trid tittieħed mill-Unjoni Ewropea fil-Bord Bilaterali ta’ Sorveljanza, skont l-Artikoli 3 u 19 tal-Ftehim bejn l-Istati Uniti tal-Amerka u l-Komunità Ewropea dwar il-kooperazzjoni fir-regolamentazzjoni tas-sikurezza tal-avjazzjoni ċivili, fir-rigward tal-adozzjoni ta’ Deċiżjoni tal-Bord Bilaterali ta’ Sorveljanza li temenda l-Anness 3 tal-Ftehim, għandha tkun ibbażata fuq l-abbozz ta’ Deċiżjoni 0010 tal-Bord Bilaterali ta’ Sorveljanza, mehmuż ma’ din id-Deċiżjoni.
            
            
               Artikolu 2
            
            
               B’dan, id-Direttur responsabbli għall-Avjazzjoni fid-Direttorat Ġenerali għall-Mobbiltà u t-Trasport, bħala l-Kopresident u r-rappreżentant tal-Unjoni fil-Bord Bilaterali ta’ Sorveljanza, qiegħed jingħata s-setgħa biex jiffirma d-Deċiżjoni 0010 tal-Bord Bilaterali ta’ Sorveljanza.
            
            
               Artikolu 3
            
            
               Wara l-adozzjoni tagħha, id-Deċiżjoni tal-Bord Bilaterali ta’ Sorveljanza għandha tiġi ppubblikata f’Il-Ġurnal Uffiċjali tal-Unjoni Ewropea.
            
         
         
            
            
               Artikolu 4
            
            
               Din id-Deċiżjoni hija indirizzata lill-Kummissjoni.
            
            
               Magħmul fi Brussell,
            
            
               
                     Għall-Kunsill
               
               
                     Il-President
               
            
         
         
            
                  
                     (1)
                  
                        ĠU L 291, 9.11.2011, p. 3-44
               
               
                  
                     (2)
                  
                        ĠU L 11, 16.1.2018, p. 3-5
               
            
      
    ---documentbreak--- 
      
         
               IL-KUMMISSJONI EWROPEA
            Brussell, 7.3.2019
            COM(2019) 121 final
            ANNESS
            tad-
            DEĊIŻJONI TAL-KUNSILL
            dwar il-pożizzjoni li trid tittieħed mill-Unjoni Ewropea fil-Bord Bilaterali ta’ Sorveljanza skont il-Ftehim bejn l-Istati Uniti tal-Amerka u l-Komunità Ewropea dwar il-kooperazzjoni fir-regolamentazzjoni tas-sikurezza tal-avjazzjoni ċivili, rigward iż-żieda ta’ Anness 3 mal-Ftehim
            
               
         
         
            
               IL-BORD BILATERALI TA’ SORVELJANZA
            
            
               GĦALL-FTEHIM
            
            
               BEJN
            
            
               L-ISTATI UNITI TAL-AMERKA
            
            
               U L-UNJONI EWROPEA
            
            
               DWAR IL-KOOPERAZZJONI FIR-REGOLAMENTAZZJONI TAS-SIKUREZZA TAL-AVJAZZJONI ĊIVILI
            
            
            
               L-IRREĠISTRAR TAD-DEĊIŻJONI
            
            
               ID-DEĊIŻJONI NRU 0010
            
            
            
               Filwaqt li jinnota li l-Emenda 1 għall-Ftehim bejn l-Istati Uniti tal-Amerka u l-Komunità Ewropea dwar il-Kooperazzjoni fir-Regolamentazzjoni tas-Sikurezza tal-Avjazzjoni Ċivili (il-“Ftehim”) twessa’ l-ambitu tal-Artikolu 2.B tal-Ftehim biex jinkludi, fost affarijiet oħra, l-għoti tal-liċenzji u t-taħriġ tal-persunal;
            
            
               Filwaqt li jinnota wkoll li l-Artikolu 5 tal-Ftehim, kif emendat, jipprevedi l-iżvilupp ta’ Annessi ġodda tal-Ftehim għal kwistjonijiet fl-ambitu tal-Ftehim, li mbagħad, skont l-Artikolu 19.C jiddaħħlu fis-seħħ permezz ta’ deċiżjoni tal-Bord Bilaterali ta’ Sorveljanza (“BOB”) stabbilit skont l-Artikolu 3;  
            
            
               B’dan, il-BOB jiddeċiedi kif ġej: 
            
            
               1.Li jadotta l-Anness 3 (L-Għoti tal-Liċenzji tal-Bdoti) tal-Ftehim kif mehmuż ma’ din id-Deċiżjoni.
            
            
            
               2.L-Anness 3 (L-Għoti tal-Liċenzji tal-Bdoti) tal-Ftehim għandu jidħol fis-seħħ fid-data tal-aħħar firma hawn taħt.
            
            
            
               Għall-Bord Bilaterali ta’ Sorveljanza:
            
            
         
         
            
                     
                        L-AMMINISTRAZZJONI FEDERALI TAL-AVJAZZJONI
                     
                     
                        ID-DIPARTIMENT TAT-TRASPORT
                     
                     
                        L-ISTATI UNITI TAL-AMERKA
                     
                  
                  
                     
                  
                  
                     
                        IL-KUMMISSJONI EWROPEA
                     
                     
                        L-UNJONI EWROPEA
                     
                  
               
                     
                     
                        PERMEZZ TA’:
                     
                  
                  
                     
                     
                  
                  
                     
                  
                  
                     
                     
                        PERMEZZ TA’:
                     
                  
                  
                     
                  
               
                     
                     
                        TITOLU:
                     
                  
                  
                     
                     
                        L-Amministratur Assoċjat għas-Sikurezza tal-Avjazzjoni
                     
                  
                  
                     
                  
                  
                     
                     
                        TITOLU:
                     
                  
                  
                     
                     
                        Id-Direttur għall-Avjazzjoni 
                     
                     
                        Id-Direttorat Ġenerali għall-Mobbiltà u t-Trasport, il-Kummissjoni Ewropea
                     
                  
               
                     
                        DATA:
                     
                  
                  
                     
                  
                  
                     
                  
                  
                     
                        DATA:
                     
                  
                  
                     
                  
               
                     
                        POST:
                     
                  
                  
                     
                        Washington, DC
                     
                  
                  
                     
                  
                  
                     
                        POST:
                     
                  
                  
                     
                        Brussell, il-Belġju
                     
                  
               
            
         
         
      
    ---documentbreak--- NA ---documentbreak--- 
      
         
               IL-KUMMISSJONI EWROPEA
            Brussell, 7.3.2019
            COM(2019) 121 final
            ANNESS
            tad-
            DEĊIŻJONI TAL-KUNSILL
            dwar il-pożizzjoni li trid tittieħed mill-Unjoni Ewropea fil-Bord Bilaterali ta’ Sorveljanza skont il-Ftehim bejn l-Istati Uniti tal-Amerka u l-Komunità Ewropea dwar il-kooperazzjoni fir-regolamentazzjoni tas-sikurezza tal-avjazzjoni ċivili, rigward iż-żieda ta’ Anness 3 mal-Ftehim
            
               
         
         
            
               ANNESS 3
            
            
            
               L-GĦOTI TAL-LIĊENZJI TAL-BDOTI
            
            
            
               1.FINI U AMBITU
            
            
            
               1.1.Il-Partijiet vvalutaw l-istandards, ir-regoli, il-prattiki u l-proċeduri ta’ xulxin b’rabta mal-għoti tal-liċenzji tal-bdoti privati, inkluż il-klassifikazzjonijiet tat-titjir billejl u bl-istrumenti għall-kategoriji tal-ajruplani bil-pistuni b’magna waħda (SEP) li jinżlu fuq l-art u tal-ajruplani bil-pistuni b’iktar minn magna waħda (MEP) li jinżlu fuq l-art, iżda mingħajr il-klassifikazzjonijiet tat-tip, u kkonkludew li huma kompatibbli biżżejjed biex jippermettu l-aċċettazzjoni tal-approvazzjonijiet u tas-sejbiet ta’ xulxin. Dan l-Anness FCL ikopri l-aċċettazzjoni reċiproka tas-sejbiet tal-konformità u tad-dokumentazzjoni, kif ukoll l-għoti ta’ assistenza teknika rigward l-għoti tal-liċenzji u l-monitoraġġ tal-konformità tal-bdoti privati. L-ebda parti ta’ dan l-Anness ma għandha tiġi interpretata li tillimita l-awtorità ta’ xi Parti li taġixxi skont l-Artikolu 15 tal-Ftehim.
            
            
            
               1.2.L-ambitu ta’ dan l-Anness ikopri l-liċenzji tal-bdoti privati FCL tal-UE u ċ-ċertifikati tal-bdoti privati tal-FAA, il-privileġġi tal-bdoti privati inklużi f’liċenzji FCL oħra tal-UE f’ċertifikati oħra tal-bdoti tal-FAA, kif ukoll il-klassifikazzjonijiet tat-titjir billejl u bl-istrumenti, kif speċifikat fl-Appendiċi 1 ta’ dan l-Anness, fil-kategoriji tal-ajruplani SEP li jinżlu fuq l-art u tal-ajruplani MEP li jinżlu fuq l-art f’operazzjonijiet bi bdot wieħed, għajr kwalunkwe klassifikazzjoni tat-tip. Il-liċenzji tal-bdoti FCL tal-UE għall-ajruplani kummerċjali (CPL (A)) u l-liċenzji tal-bdoti għall-ajruplani tat-trasport tal-linji tal-ajru (ATPL (A)) fihom privileġġi tal-bdoti privati. Il-liċenzja ta’ bdot b’diversi membri tal-ekwipaġġ (MPL) fiha biss privileġġi tal-bdoti privati jekk dan ikun approvat b’mod speċifiku fil-liċenzja. Bl-istess mod, iċ-ċertifikati tal-bdoti kummerċjali u tat-trasport kummerċjali bl-ajru tal-FAA fihom privileġġi tal-bdoti privati. Dawn il-liċenzji u ċ-ċertifikati tal-bdoti huma eliġibbli għal konverżjoni skont it-termini ta’ dan l-Anness jekk il-privileġġi jkunu applikabbli.  
            
            
            
               1.3.L-ambitu ta’ dan l-Anness jista’ jiġi estiż għal liċenzji FCL oħra tal-UE u għal ċertifikati, klassifikazzjonijiet u kategoriji ta’ inġenji tal-ajru tal-FAA permezz ta’ emenda għal dan l-Anness skont deċiżjoni tal-Bord Bilaterali ta’ Sorveljanza (BOB) meħuda skont l-Artikolu 19.B tal-Ftehim.
            
            
            
               1.4.L-estensjoni tal-ambitu ta’ dan l-Anness għandha sseħħ wara l-proċess meħtieġ tal-bini tal-fiduċja mmexxi mill-Aġenti Tekniċi.
            
            
            
               1.5.Dan l-Anness ma japplikax għal xi liċenzja ta’ bdot jew għal xi ċertifikat ta’ bdot maħruġa minn Stat Kontraenti ieħor għall-Konvenzjoni dwar l-Avjazzjoni Ċivili Internazzjonali tal-1944 (il-Konvenzjoni ta’ Chicago) u li jkunu ġew ivvalidati mill-FAA jew minn Awtorità tal-Avjazzjoni, kif spjegat fid-dettall fil-Proċeduri Tekniċi ta’ Implimentazzjoni għall-Għoti tal-Liċenzji (TIP-L).
            
            
            
               1.6.Dan l-Anness ma jillimitax id-dritt ta’ detentur ta’ ċertifikat ta’ bdot tal-FAA jew ta’ liċenzja FCL tal-UE maħruġa minn Awtorità tal-Avjazzjoni, li jkollu ċertifikat jew liċenzja ta’ bdot li jkunu ġew ivvalidati mill-Parti l-oħra skont il-liġijiet u r-regolamenti applikabbli.
            
            
                
            
            
               2.DEFINIZZJONIJIET
            
         
         
            
            
               2.1.Flimkien ma’ dawk id-definizzjonijiet li jinsabu f’dan il-Ftehim, għall-finijiet ta’ dan l-Anness, japplikaw id-definizzjonijiet li ġejjin:
            
            
            
               (a)  
                     “Klassifikazzjoni tal-klassi” tfisser:
            
            
               (I)fir-rigward ta’ liċenzja FCL tal-UE, klassifikazzjoni valida mehmuża ma’ liċenzja ta’ bdot. Il-privileġġi tad-detentur ta’ klassifikazzjoni tal-klassi SEP u MEP iridu jaġixxu bħala bdot fil-klassi tal-inġenji tal-ajru speċifikati fil-klassifikazzjoni kif deskritt fil-“Lista ta’ Ajruplani – Klassifikazzjonijiet tal-Klassi u tat-Tip u Lista ta’ Approvazzjoni” ippubblikata fuq is-sit web tal-Aġenzija Ewropea tas-Sikurezza tal-Avjazzjoni (EASA). 
            
            
            
               (II)fir-rigward ta’ ċertifikat ta’ bdot tal-FAA, klassifikazzjoni ta’ inġenju tal-ajru f’kategorija li jkollha karatteristiki operattivi simili kif deskritt fit-Titolu 14, il-Kodiċi tar-Regolamenti Federali (14 CFR) § 61.5 (eż. ajruplan b’magna waħda li jinżel fuq l-art u ajruplan b’iktar minn magna waħda li jinżel fuq l-art). 
            
            
            
               (b)“Konverżjoni” tfisser il-ħruġ ta’ liċenzja FCL tal-UE abbażi ta’ ċertifikat ta’ bdot tal-FAA jew il-ħruġ ta’ ċertifikat ta’ bdot tal-FAA abbażi ta’ liċenzja FCL tal-UE, b’konformità mad-dispożizzjonijiet ta’ dan l-Anness.
            
            
            
               (c)“Munita” tfisser l-aċċettazzjoni tal-privileġġi ta’ klassifikazzjoni tal-klassi jew tat-tip fuq ċertifikat ta’ bdot tal-FAA, abbażi tal-esperjenza reċenti tad-detentur taċ-ċertifikat. (il-Parti 61 ta’ 14 CFR u l-paragrafu C tal-Anness III tar-Regolament Nru 1178/2011). 
            
            
            
               (d) “Liċenzja FCL tal-UE” tfisser liċenzja valida ta’ membru tal-ekwipaġġ tat-titjira li tikkonforma mar-rekwiżiti FCL.
            
            
            
               (e)“Ċertifikat ta’ bdot tal-FAA” tfisser ċertifikat validu ta’ bdot tal-Amministrazzjoni Federali tal-Avjazzjoni li jikkonforma mar-rekwiżiti xierqa preskritti fil-Parti 61 ta’ 14 CFR.
            
            
            
               (f)“Rieżami tat-titjir” tfisser valutazzjoni tal-ħiliet tat-titjir li saret minn għalliem tat-titjir iċċertifikat li jkollu l-awtorità xierqa ta’ eżami tal-FAA. 
            
            
            
               (g)“Klassifikazzjoni tat-titjir bl-istrumenti” tfisser:
            
            
               (I)fir-rigward ta’ klassifikazzjoni tat-titjir bl-istrumenti FCL tal-UE, klassifikazzjoni valida fuq liċenzja FCL tal-UE li tippermetti t-tħaddim skont ir-Regoli tat-Titjir bl-Istrumenti (IFR) jew f’kundizzjonijiet tat-temp li jkunu inqas mill-livelli minimi preskritti għal Regoli tat-Titjir Viżwali (VFR) li jkun ristrett għat-tħaddim ta’ ajruplani b’magna waħda jew b’iktar minn magna waħda, jew fil-każ ta’ liċenzja ta’ bdot b’diversi membri tal-ekwipaġġ (MPL) ikun ristrett addizzjonalment għal tħaddim b’diversi membri tal-ekwipaġġ.
            
         
         
            
            
               (II)fir-rigward ta’ klassifikazzjoni tat-titjir bl-istrumenti tal-FAA, tfisser klassifikazzjoni valida fuq ċertifikat ta’ bdot tal-FAA soġġett għall-munita u għall-klassi tar-rekwiżiti tal-inġenji tal-ajru, li tippermetti t-tħaddim skont l-IFR jew f’kundizzjonijiet tat-temp li jkunu inqas mill-livelli minimi preskritti għall-VFR. 
            
            
            
               (h)“Klassifikazzjoni tat-titjir billejl” tfisser klassifikazzjoni mehmuża ma’ liċenzja FCL tal-UE li permezz tagħha, billejl, il-privileġġi tal-liċenzja ta’ bdot privat għall-ajruplani jridu jiġu eżerċitati f’kundizzjonijiet li jkunu skont il-VFR. Il-klassifikazzjoni tat-titjir billejl tinħareġ mingħajr data ta’ skadenza.
            
            
            
               (i)“Test tal-ħiliet” tfisser it-turija tal-ħiliet b’rabta ma’ liċenzja jew klassifikazzjoni, inkluż eżami orali li jista’ jkun meħtieġ skont l-Anness I tar-Regolament tal-Kummissjoni (UE) Nru 1178/2011, (FCL).
            
            
            
               (j)“Kundizzjonijiet Speċjali” tfisser dawk ir-rekwiżiti li jkun instab, abbażi ta’ tqabbil tas-sistemi rispettivi tal-għoti tal-liċenzji regolatorji, li ma jkunux komuni għaż-żewġ sistemi, u li jkunu sinifikanti biżżejjed biex jiġu indirizzati f’dan l-Anness. Il-lista ta’ Kundizzjonijiet Speċjali tinsab fl-Appendiċi 1 ta’ dan l-Anness.
            
            
            
               (k)“Klassifikazzjoni tat-tip” tfisser:
            
            
               (I) fir-rigward ta’ liċenzja FCL tal-UE, klassifikazzjoni mehmuża ma’ liċenzja ta’ bdot. Il-privileġġi tad-detentur ta’ klassifikazzjoni tat-tip iridu jaġixxu bħala bdot tat-tip ta’ inġenju tal-ajru speċifikat fil-klassifikazzjoni kif deskritt fil-klassifikazzjoni tat-tip u fil-lista ta’ approvazzjoni tal-liċenzji tat-titjir tal-membri tal-ekwipaġġ tal-inġenji tal-ajru kollha għajr il-ħelikopters.
            
            
            
               (II)fir-rigward ta’ ċertifikat ta’ bdot tal-FAA, il-klassifikazzjoni fuq ċertifikat ta’ bdot tal-FAA għal kwalunkwe inġenju tal-ajru kbir (għajr dawk li jkunu eħfef mill-arja), ajruplan b’magna turboreattur, jew inġenju tal-ajru ieħor speċifikati mill-Amministratur tal-FAA permezz ta’ proċeduri ta’ ċertifikazzjoni tat-tip li għalihom bdot irid jissodisfa rekwiżiti speċifiċi ta’ għarfien u ta’ esperjenza ajrunawtiċi kif ukoll tal-ittestjar sabiex jaġixxi bħala bdot fil-kmand tal-inġenju tal-ajru. 
            
            
            
               (l)“Validu” tfisser:
            
            
            
               (I)Fir-rigward ta’ ċertifikat ta’ bdot tal-FAA jew ta’ liċenzja FCL tal-UE, li tali ċertifikat jew liċenzja ma tkunx ġiet ċeduta, sospiża, revokata, jew skaduta.
            
            
               (II)Fir-rigward ta’ klassifikazzjoni FCL tal-UE, il-perjodu ta’ validità tal-klassifikazzjoni ma jkunx skada.  Id-data tal-validità ta’ klassifikazzjoni hija ddikjarata fuq il-liċenzja ta’ bdot.
            
            
            
         
         
            
               3.IL-BORD KONĠUNT TA’ KOORDINAZZJONI TAL-EKWIPAĠĠ TAL-AJRU
            
            
            
               3.1.Kompożizzjoni
            
            
            
               3.1.1.B’dan, il-Bord Konġunt ta’ Koordinazzjoni tal-Ekwipaġġ tal-Ajru (JACB), li jagħti rendikont ta’ għemilu lill-BOB, huwa stabbilit taħt it-tmexxija konġunta tad-Diretturi Eżekuttivi tal-EASA u tal-FAA li huma responsabbli għall-Istandards tat-Titjir.  IL-JACB għandu jinkludi, minn kull Aġent Tekniku, rappreżentanti responsabbli għall-għoti tal-liċenzji tal-bdoti u għas-sistemi ta’ ġestjoni tal-kwalità/għas-sistemi ta’ ġestjoni, kif ikun xieraq.
            
            
            
               3.1.2.It-tmexxija konġunta tista’ tistieden parteċipanti addizzjonali fil-JACB biex tiffaċilita l-issodisfar tal-objettivi ta’ dan l-Anness. 
            
            
            
               3.2.Mandat
            
            
               3.2.1.
            
            
               3.2.1.Il-JACB għandu jiltaqa’ minn tal-inqas darba fis-sena biex jiżgura l-funzjonament u l-implimentazzjoni effettivi ta’ dan l-Anness. Il-funzjonijiet tiegħu għandhom jinkludu:
            
            
            
               (a)L-iżvilupp, l-approvazzjoni u r-reviżjoni tat-TIP-L, inkluż il-kooperazzjoni, l-assistenza, l-iskambju ta’ informazzjoni, u l-attivitajiet ta’ fiduċja kontinwa li jridu jintużaw għall-proċessi koperti b’dan l-Anness;
            
            
            
               (b)Il-kondiviżjoni ta’ informazzjoni dwar kwistjonijiet rilevanti ta’ sikurezza u l-iżvilupp ta’ pjanijiet ta’ azzjoni biex jindirizzawhom;
            
            
            
               (c)L-iżgurar tal-applikazzjoni konsistenti ta’ dan l-Anness;
            
            
            
               (d)L-iskambju ta’ informazzjoni dwar l-attivitajiet ippjanati u li għaddejjin ta’ tfassil tar-regoli li jistgħu jaffettwaw il-bażi u l-ambitu ta’ dan l-Anness.
            
            
         
         
            
               (e)Il-kondiviżjoni ta’ informazzjoni dwar bidliet sinifikanti fis-sistemi tal-għoti tal-liċenzji tal-bdoti tal-Partijiet li jistgħu jaffettwaw il-bażi u l-ambitu tal-Anness.
            
            
            
               (f)Is-soluzzjoni ta’ kwistjonijiet tekniċi li jkunu parti mir-responsabbiltajiet tal-Aġenti Tekniċi u tal-Awtoritajiet tal-Avjazzjoni u li ma jkunux jistgħu jiġu solvuti fil-livell tagħhom; kif ukoll
            
            
            
               (g)It-tressiq ta’ emendi għal dan l-Anness lill-BOB.
            
            
            
               3.2.2.Il-JACB għandu jirrapporta l-kwistjonijiet mhux solvuti lill-BOB u għandu jiżgura l-implimentazzjoni ta’ deċiżjonijiet meħuda mill-BOB fir-rigward ta’ dan l-Anness.
            
            
            
               4.IMPLIMENTAZZJONI
            
            
            
            
            
               4.1.
                     Il-Partijiet jaqblu li persuna li jkollha liċenzja FCL tal-UE għall-ajruplani, inkluż klassifikazzjoni tal-klassi, bi klassifikazzjoni tat-titjir billejl jew mingħajrha, jew bi klassifikazzjoni tat-titjir bl-istrumenti għall-ajruplani, u li tkun ikkonformat mal-Kundizzjonijiet Speċjali tal-FAA stabbiliti fl-Appendiċi 1, għandha titqies li tissodisfa r-rekwiżiti għall-ksib ta’ ċertifikat ta’ bdot tal-FAA, ta’ klassifikazzjoni(jiet) tal-klassi, jew klassifikazzjoni tat-titjir bl-istrumenti fil-kategorija tal-ajruplani.
            
            
            
               4.2.Il-Partijiet jaqblu li persuna li jkollha ċertifikat ta’ bdot tal-FAA għall-ajruplani, jew klassifikazzjoni tat-titjir bl-istrumenti għall-ajruplani, u li tkun ikkonformat mal-Kundizzjonijiet Speċjali tal-UE stabbiliti fl-Appendiċi 1, u li tkun ipprovdiet evidenza tal-qagħda attwali tagħha b’konformità mad-dispożizzjonijiet applikabbli tat-TIP-L, għandha titqies li tissodisfa r-rekwiżiti għall-ksib ta’ liċenzja FCL, ta’ klassifikazzjoni(jiet) tal-klassi, b’klassifikazzjoni tat-titjir billejl jew mingħajrha, jew ta’ klassifikazzjoni tat-titjir bl-istrumenti fil-kategorija tal-ajruplani.
            
            
            
               4.3.Il-liċenzji FCL tal-UE jew iċ-ċertifikati tal-bdoti tal-FAA li ġew ċeduti, sospiżi, jew revokati ma għandhomx jiġu integrati mill-ġdid permezz tat-termini ta’ dan l-Anness. 
            
            
            
               4.4.L-ambitu tal-klassifikazzjonijiet u l-limitazzjonijiet ta’ ċertifikat ta’ bdot tal-FAA jew ta’ liċenzja FCL tal-UE maħruġa skont dan l-Anness huwa speċifikat iktar fit-TIP-L.
            
            
         
         
            
               4.5.Ladarba liċenzja FCL tal-UE jew ċertifikat ta’ bdot tal-FAA jkun inħareġ skont dan l-Anness, id-detentur, sabiex jeżerċita l-privileġġi ta’ din il-liċenzja jew ta’ dan iċ-ċertifikat ta’ bdot, irid jissodisfa r-rekwiżiti tal-validazzjoni mill-ġdid jew tat-tiġdid, kif ikun applikabbli, tar-rekwiżiti FCL tal-UE jew tal-FAA. 
            
            
            
               4.6.L-FAA, malli toħroġ ċertifikat ta’ bdot tal-FAA abbażi ta’ liċenzja FCL tal-UE skont dan l-Anness, ma għandhiex teżiġi li dik il-liċenzja FCL tal-UE tiġi ċeduta. Awtorità tal-Avjazzjoni, malli toħroġ liċenzja FCL tal-UE abbażi ta’ ċertifikat ta’ bdot tal-FAA skont dan l-Anness, ma għandhiex teżiġi li dak iċ-ċertifikat ta’ bdot tal-FAA jiġi ċedut.
            
            
            
               4.7.L-Aġenti Tekniċi, u fejn ikun applikabbli, l-Awtoritajiet tal-Avjazzjoni, għandhom:
            
            
            
               4.7.1.Fuq talba mill-FAA jew mill-Awtorità tal-Avjazzjoni li toħroġ liċenzja FCL tal-UE jew ċertifikat ta’ bdot tal-FAA skont dan l-Anness, jipprovdu l-verifika jew il-konferma lil xulxin tal-awtentiċità tal-liċenzja FCL tal-UE oriġinali, taċ-ċertifikat ta’ bdot tal-FAA oriġinali jew tal-klassifikazzjoni oriġinali; kif ukoll
            
            
            
               4.7.2.Jipprovdu, f’forma, b’mod, u skont skeda li jkunu stabbiliti mill-JACB, data statistika dwar l-liċenzji FCL tal-UE, iċ-ċertifikati tal-bdoti tal-FAA, u l-klassifikazzjonijiet li jkunu nħarġu skont dan l-Anness.
            
            
            
               4.8.L-Aġent Tekniku ta’ kull Parti, jew fejn ikun applikabbli, Awtorità tal-Avjazzjoni, għandhom jipprovdu kif ikun meħtieġ fuq talba u wara ftehim reċiproku, assistenza teknika fl-attivitajiet ta’ għoti tal-liċenzji tal-bdoti lill-Aġent Tekniku tal-Parti l-oħra, jew fejn ikun applikabbli lil Awtorità tal-Avjazzjoni, sabiex tintlaħaq il-fini ta’ dan l-Anness. L-Aġenti Tekniċi jew Awtorità tal-Avjazzjoni jistgħu ma jaċċettawx li jipprovdu tali assistenza teknika minħabba nuqqas ta’ disponibbiltà ta’ riżorsi.
            
            
            
               4.9.Ir-reviżjonijiet minn kwalunkwe Parti, tal-organizzazzjoni tal-avjazzjoni ċivili, tal-liġijiet, tar-regolamenti, tal-proċeduri, tal-politiki jew tal-istandards tagħhom, inkluż dawk tal-Aġenti Tekniċi u tal-Awtoritajiet tal-Avjazzjoni, jistgħu jaffettwaw il-bażi li fuqha huwa msejjes dan l-Anness. Għalhekk, il-Partijiet, permezz tal-Aġenti Tekniċi u tal-Awtoritajiet tal-Avjazzjoni, skont kif ikun xieraq, għandhom javżaw lil xulxin mill-iktar fis possibbli dwar il-pjanijiet għal tali bidliet, u għandhom jiddiskutu dwar kemm tali bidliet ippjanati jaffettwaw il-bażi ta’ dan l-Anness. Jekk il-konsultazzjonijiet li jsiru skont l-Artikolu 15.C tal-Ftehim jirriżultaw fi ftehim biex jiġi emendat dan l-Anness, il-Partijiet għandhom jippruvaw jiżguraw li tali emenda tidħol fis-seħħ fl-istess ħin, jew mill-iktar fis possibbli wara, li tidħol fis-seħħ jew li tiġi implimentata l-bidla li wasslet għal tali emenda. 
            
            
            
               5.KOMUNIKAZZJONI U KOOPERAZZJONI
            
            
            
               5.1.L-Aġenti Tekniċi, permezz tal-JACB, għandhom iżommu u jiskambjaw lista ta’ punti ta’ kuntatt għad-diversi aspetti tekniċi ta’ dan l-Anness. 
            
            
            
               5.2.Il-komunikazzjonijiet kollha bejn l-Aġenti Tekniċi, inkluż id-dokumentazzjoni teknika prevista għar-rieżami jew għall-approvazzjoni kif spjegat fid-dettall f’dan l-Anness, għandhom ikunu bl-Ingliż.
            
            
         
         
            
               5.3.Il-format għad-dati kollha li jintużaw fil-komunikazzjonijiet għandu jkun JJ XXX SSSS, eż. “05 ta’ Mejju 2014”.
            
            
            
               5.4.Meta jinqalgħu sitwazzjonijiet urġenti jew mhux tas-soltu, il-punti ta’ kuntatt tal-Aġenti Tekniċi, u fejn ikun applikabbli, tal-Awtoritajiet tal-Avjazzjoni, kif identifikat fit-TIP-L, għandhom jikkomunikaw u jiżguraw li jittieħdu l-azzjonijiet immedjati xierqa.
            
            
            
               6.REKWIŻITI TA’ KWALIFIKA GĦALL-AĊĊETTAZZJONI TA’ SEJBIET DWAR IL-KONFORMITÀ
            
            
            
               6.1.
            
            
            
               6.1.
                     Rekwiżiti Bażiċi
            
            
            
               6.1.1.Kull Aġent Tekniku u kwalunkwe Awtorità tal-Avjazzjoni, skont kif ikun applikabbli, għandhom juru lill-Aġent Tekniku l-ieħor l-effettività tas-sistemi rispettivi tagħhom għas-sorveljanza regolatorja tal-bdoti. Għandhom juru, b’mod partikolari, l-effettività u l-adegwatezza: 
            
            
            
               (a)Tal-istruttura ġuridika u regolatorja;
            
            
            
               (b)Tal-istruttura organizzazzjonali;
            
            
            
               (c)Tar-riżorsi, inkluż biżżejjed persunal ikkwalifikat;
            
            
            
               (d)Tal-programm ta’ taħriġ għall-persunal tekniku tagħhom;
            
            
         
         
            
               (e)Tal-politiki, tal-proċessi u tal-proċeduri interni, inkluż sistema ta’ kwalità;
            
            
            
               (f)Tad-dokumentazzjoni u tar-rekords;
            
            
            
               (g)Tal-programm ta’ sorveljanza; kif ukoll
            
            
            
               (h)Tal-Awtorità fir-rigward tad-detenturi rregolati tal-liċenzji FCL tal-UE jew taċ-ċertifikati tal-bdoti tal-FAA.
            
            
            
               6.2.Fiduċja Inizjali
            
            
            
               Kull Aġent Tekniku wera lill-Aġent Tekniku l-ieħor l-effettività tas-sistema rispettiva tiegħu għas-sorveljanza regolatorja ta’ attivitajiet koperti skont dan l-Anness permezz ta’ attivitajiet ta’ bini ta’ fiduċja inizjali.  L-Aġenti Tekniċi wrew ukoll lil xulxin l-effettività tal-awditi tal-kwalità u tal-attivitajiet ta’ standardizzazzjoni tagħhom, inkluż awditi tal-Awtoritajiet tal-Avjazzjoni, kif imsemmi fil-paragrafu 6.3.1. 
            
            
            
               6.3.
                     Fiduċja Kontinwa
            
            
            
               6.3.1.
                     L-Aġenti Tekniċi u l-Awtoritajiet tal-Avjazzjoni għandhom ikomplu juru lil xulxin is-sorveljanza effettiva kif spjegat fid-dettall fil-paragrafu 6.1.1 ta’ dan l-Anness skont id-dispożizzjonijiet rilevanti tat-TIP-L imfassla mill-JACB.
            
            
            
               (a)
                     B’mod partikolari, l-Aġenti Tekniċi:
            
            
            
               (i)
                     Għandu jkollhom id-dritt li jipparteċipaw, bħala osservatur, fl-awditi tal-kwalità u fl-ispezzjonijiet tal-istandardizzazzjoni ta’ xulxin;
            
            
         
         
            
               (ii)
                     Għandhom jaraw li r-rapporti mill-awditi tal-kwalità u mill-ispezzjonijiet tal-istandardizzazzjoni applikabbli għal dan l-Anness ikunu disponibbli għall-Aġent Tekniku l-ieħor, kif speċifikat fit-TIP-L; u 
            
            
            
               (iii)
                     Għandhom jassistu lil xulxin fir-riżoluzzjoni ta’ sejbiet tal-awditi u tal-ispezzjonijiet li jkollhom impatt fuq l-implimentazzjoni ta’ dan l-Anness, fejn ikun rilevanti.
            
            
            
               (b)B’mod partikolari, l-FAA u l-Awtoritajiet tal-Avjazzjoni għandhom:
            
            
            
               (i)Jippermettu li jsiru awditi tal-kwalità u spezzjonijiet tal-istandardizzazzjoni kif spjegat fid-dettall fil-paragrafu 6.3.1 (a) (i) ta’ hawn fuq;
            
            
            
               (II)Jikkondividu informazzjoni rilevanti dwar is-sikurezza u l-limitazzjonijiet magħrufa li jistgħu jaffettwaw il-kapaċità ta’ Awtorità tal-Avjazzjoni jew ta’ Aġent Tekniku li jissodisfaw għalkollox l-istandards internazzjonali applikabbli tas-sikurezza jew kwalunkwe rekwiżit tas-sikurezza stabbilit skont il-Ftehim;
            
            
            
               (iii)
                     Jaraw li jkunu disponibbli r-rekords tal-għoti tal-liċenzji tal-bdoti u r-rapporti dwar l-ispezzjonijiet rilevanti, inkluż l-azzjonijiet ta’ infurzar meħuda, soġġett għal-liġijiet u għar-regolamenti applikabbli dwar il-protezzjoni tad-data personali; u
            
            
            
               (iv)
                     Jipprovdu assistenza bl-interpretazzjoni lingwistika fl-uffiċċju tal-Awtorità tal-Avjazzjoni waqt ir-rieżami tar-rekords u tad-dokumentazzjoni li jiġu rreġistrati bil-lingwa nazzjonali tagħha, fejn ikun meħtieġ.
            
            
            
               (c)
                     L-Aġenti Tekniċi għandhom jinnotifikaw lil xulxin mill-iktar fis possibbli f’każ li Aġent Tekniku jew Awtorità tal-Avjazzjoni ma jkunux jistgħu jissodisfaw xi rekwiżit fil-paragrafu 6.3. Jekk xi wieħed mill-Aġenti Tekniċi jemmen li l-kompetenza teknika ma għadhiex adegwata, l-Aġenti Tekniċi għandhom jikkonsultaw lil xulxin u għandhom jipproponu pjan ta’ azzjoni, inkluż kwalunkwe attività korrettiva meħtieġa, sabiex jiġu indirizzati n-nuqqasijiet.
            
            
            
               (d)
                     F’każ li Aġent Tekniku jew Awtorità tal-Avjazzjoni ma jindirizzawx in-nuqqasijiet fiż-żmien speċifikat fil-pjan ta’ azzjoni, wieħed mill-Aġenti Tekniċi jista’ jressaq il-kwistjoni għand il-JACB.
            
            
            
               (e)
                     Meta Parti tkun biħsiebha tissospendi l-aċċettazzjoni ta’ sejbiet jew ta’ approvazzjonijiet magħmula minn Aġent Tekniku jew Awtorità tal-Avjazzjoni, il-Parti għandha tinnotifika lill-Parti l-oħra minnufih, skont l-Artikolu 18.A tal-Ftehim.
            
            
         
         
            
               7.
                     TARIFFI
            
            
            
               It-tariffi applikati għandhom jikkonformaw mal-Artikolu 14 tal-Ftehim u mar-rekwiżiti statutorji u regolatorji applikabbli.
            
            
               
            
            
               Appendiċi 1
            
            
            
               Kundizzjonijiet Speċjali
            
            
            
               1.KUNDIZZJONIJIET ĠENERALI
            
            
            
               1.1.L-applikant għandu jippreżenta applikazzjoni għal konverżjoni ta’ liċenzja FCL tal-UE jew ta’ ċertifikat ta’ bdot tal-FAA skont dan l-Anness f’forma u b’mod standardizzati kif speċifikat fit-TIP-L.
            
            
            
               1.2.L-applikazzjoni ta’ applikant li jkollu liċenzja FCL tal-UE jew ċertifikat ta’ bdot tal-FAA b’restrizzjoni jew b’limitazzjoni tista’ tiġi miċħuda jekk restrizzjoni jew limitazzjoni simili ma tkunx disponibbli fis-sistema l-oħra. 
            
            
            
               2.KUNDIZZJONIJIET SPEĊJALI TAL-UE
            
            
            
               Sabiex jirċievi l-approvazzjoni b’konformità mal-FCL, skont it-termini ta’ dan l-Anness, l-applikant għandu jissodisfa l-Kundizzjonijiet Speċjali kollha tal-UE li ġejjin.
            
            
            
               2.1.Il-Kundizzjonijiet Speċjali tal-UE Applikabbli għall-Ħruġ ta’ Liċenzja FCL tal-UE għall-Ajruplani (PPL (A)) u l-Klassifikazzjonijiet Assoċjati tal-Klassi u tat-Titjir Billejl, kif ikun Applikabbli, Abbażi ta’ Ċertifikat ta’ Bdot tal-FAA
            
         
         
            
            
               2.1.1.L-applikant għandu juri jew jipprovdi evidenza li kiseb profiċjenza fil-lingwa skont FCL.055 tal-FCL sakemm ma jkollux approvazzjoni ta’ “Profiċjenza fl-Ingliż” fuq iċ-ċertifikat ta’ bdot tal-FAA. L-approvazzjoni ta’ “Profiċjenza fl-Ingliż” għandha titqies l-istess bħal-Livell 4 ta’ profiċjenza fl-Ingliż, kif spjegat fid-dettall fit-TIP-L.
            
            
            
               2.1.2.L-applikant għandu jissodisfa r-rekwiżiti mediċi tal-UE kif stipulat fir-Regolament tal-Kummissjoni (UE) Nru 1178/2011 applikabbli għall-PPL (A).
            
            
            
               2.1.3.L-applikant għandu jwettaq test tal-ħiliet, kif spjegat fid-dettall fit-TIP-L, ma’ eżaminatur ikkwalifikat skont l-FCL.
            
            
            
               2.1.4.L-applikant għandu juri lill-eżaminatur qabel it-test tal-ħiliet li kiseb livell adegwat tal-għarfien teoriku meħtieġ, kif spjegat fid-dettall fit-TIP-L, fil-perjodu ta’ 24 xahar kalendarju qabel ix-xahar li fih issir l-applikazzjoni.
            
            
            
               2.1.5.L-applikant li japplika għal klassifikazzjoni tat-titjir billejl għandu jipprovdi evidenza li ssodisfa r-rekwiżiti tat-titjir billejl stabbiliti fl-FCL.810 tal-FCL. L-esperjenza tat-taħriġ tat-titjir billejl tista’ tiġi kkreditata, kif spjegat fid-dettall fit-TIP-L.
            
            
            
               2.1.6.L-applikant li japplika għal klassifikazzjoni tal-klassi tal-ajruplani MEP bi bdot wieħed għandu jipprovdi evidenza li ġew issodisfati r-rekwiżiti għall-ħruġ ta’ klassifikazzjoni tal-klassi tal-ajruplani MEP li jinżlu fuq l-art kif iddikjarat fis-Sottoparti H tal-FCL. F’dan il-każ, it-test tal-ħiliet speċifikat skont il-paragrafu 2.1.3 ta’ hawn fuq għandu jitlesta f’ajruplan MEP li jinżel fuq l-art. Applikant li jkollu taħriġ u esperjenza preċedenti fit-titjir fuq ajruplani MEP jista’ jiġi kkreditat skont ir-rekwiżiti tas-Sottoparti H tal-FCL, kif spjegat fid-dettall fit-TIP-L.
            
            
            
               2.1.7.Awtorità tal-Avjazzjoni, malli tikkonverti ċertifikat ta’ bdot tal-FAA skont dan l-Anness, għandha ddaħħal id-dikjarazzjoni li ġejja fil-punt VIII (jew XIII) tal-liċenzja FCL tal-UE: “PPL (A) maħruġa abbażi tal-Ftehim bejn l-UE u l-Istati Uniti”.
            
            
            
               2.2.Il-Kundizzjonijiet Speċjali tal-UE Applikabbli għall-Ħruġ ta’ Klassifikazzjoni FCL tal-UE tat-Titjir bl-Istrumenti għall-Ajruplani (IR(A)) Abbażi ta’ Klassifikazzjoni tat-Titjir bl-Istrumenti tal-FAA
            
            
            
               2.2.1L-applikant għandu juri jew jipprovdi evidenza li kiseb profiċjenza fil-lingwa skont FCL.055 tal-FCL sakemm ma jkollux approvazzjoni ta’ “Profiċjenza fl-Ingliż” fuq iċ-ċertifikat ta’ bdot tal-FAA. L-approvazzjoni ta’ “Profiċjenza fl-Ingliż” għandha titqies l-istess bħal-Livell 4 ta’ profiċjenza fl-Ingliż, kif spjegat fid-dettall fit-TIP-L.
            
            
            
               2.2.2L-applikant għandu jissodisfa r-rekwiżiti mediċi tal-UE kif stipulat fir-Regolament tal-Kummissjoni (UE) Nru 1178/2011 applikabbli għall-IR(A).
            
         
         
            
            
               2.2.3L-applikant għandu jwettaq test tal-ħiliet tal-IR(A), kif spjegat fid-dettall fit-TIP-L, ma’ eżaminatur ikkwalifikat skont l-FCL.
            
            
            
               2.2.4Fir-rigward tat-turija ta’ għarfien teoriku u kif spjegat fid-dettall fit-TIP-L, jekk l-applikant ikollu esperjenza minima ta’ minn tal-inqas 50 siegħa ta’ titjir skont ir-Regoli tat-Titjir bl-Istrumenti (IFR) bħala bdot fil-kmand fuq l-ajruplani, għandu juri lill-eżaminatur qabel it-test tal-ħiliet tal-IR(A) li kiseb livell adegwat tal-għarfien teoriku meħtieġ. F’każijiet oħra, l-applikant għandu jgħaddi eżami bil-miktub fi żmien perjodu ta’ 24 xahar tal-kalendarju qabel ix-xahar meta ssir l-applikazzjoni.
            
            
            
               2.2.5Applikant li japplika għal klassifikazzjoni tat-titjir bl-istrumenti għall-ajruplani MEP bi bdot wieħed li jinżlu fuq l-art għandu jipprovdi evidenza li ġew issodisfati r-rekwiżiti għall-ħruġ ta’ klassifikazzjoni tat-titjir bl-istrumenti għall-ajruplani MEP li jinżlu fuq l-art kif iddikjarat fis-Sottoparti G tal-FCL. F’dan il-każ, it-test tal-ħiliet tal-IR(A) speċifikat skont il-paragrafu 2.2.3 ta’ hawn fuq għandu jitlesta f’ajruplan MEP li jinżel fuq l-art. Applikant li jkollu taħriġ u esperjenza preċedenti fit-titjir bl-istrumenti jista’ jiġi kkreditat skont ir-rekwiżiti tas-Sottoparti G tal-FCL, kif spjegat fid-dettall fit-TIP-L.
            
            
            
               2.2.6Kif spjegat fid-dettall fit-TIP-L, applikant li japplika għal klassifikazzjoni tat-titjir bl-istrumenti għandu jkun wettaq titjir ta’ akklimatizzazzjoni fi Stat Membru tal-UE, f’organizzazzjoni tat-taħriġ approvata skont ir-Regolament tal-Kummissjoni (UE) Nru 1178/2011, qabel ma jsir it-test tal-ħiliet tal-IR(A). L-applikant huwa eżentat minn dan ir-rekwiżit jekk ikollu esperjenza preċedenti ta’ minn tal-inqas 50 siegħa ta’ titjir skont l-IFR bħala bdot fil-kmand fuq l-ajruplani jew esperjenza preċedenti ta’ minn tal-inqas 10 sigħat ta’ titjir skont l-IFR bħala bdot fil-kmand fuq l-ajruplani fi kwalunkwe Stat Membru tal-UE jew fi kwalunkwe Stat Ewropew li jipparteċipa fl-EASA skont l-Artikolu 129 tar-Regolament (UE) Nru 2018/1139 tal-Parlament Ewropew u tal-Kunsill (ĠU L 212/1, 26.8.2018, p. 1-122).
            
            
            
               2.2.7Applikant li kiseb klassifikazzjoni FCL tal-UE tat-titjir bl-istrumenti abbażi ta’ dan l-Anness għandu jkun meħtieġ jagħmel is-sett sħiħ ta’ eżamijiet dwar l-għarfien teoriku skont l-FCL.025 u l-FCL.615 IR tal-FCL qabel ma jeżerċita l-privileġġi tiegħu tal-klassifikazzjoni tat-titjir bl-istrumenti b’CPL, b’MPL jew b’ATPL tal-FCL tal-UE.
            
            
            
               2.2.8Applikant li kiseb klassifikazzjoni FCL tal-UE tat-titjir bl-istrumenti abbażi ta’ dan l-Anness għandu jkun meħtieġ jagħmel is-sett sħiħ ta’ eżamijiet dwar l-għarfien teoriku skont l-FCL.025 tal-FCL qabel ma jiġi kkreditat għalkollox għall-IR(A) fil-kategorija differenti tal-inġenji tal-ajru skont l-FCL.035 tal-FCL.
            
            
            
               2.2.9Awtorità tal-Avjazzjoni, malli tikkonverti ċertifikat ta’ bdot tal-FAA skont dan l-Anness, għandha ddaħħal id-dikjarazzjoni li ġejja fil-punt VIII (jew XIII) tal-liċenzja FCL tal-UE: “PPL(A) / IR(A) maħruġa abbażi tal-Ftehim bejn l-UE u l-Istati Uniti”.
            
            
            
               3.KUNDIZZJONIJIET SPEĊJALI TAL-FAA
            
            
            
               Sabiex jirċievi l-approvazzjoni b’konformità mal-Parti 61 ta’ 14 CFR, skont it-termini ta’ dan l-Anness, l-applikant għandu jissodisfa l-Kundizzjonijiet Speċjali kollha tal-FAA li ġejjin:
            
            
            
               3.1.Il-Kundizzjonijiet Speċjali tal-FAA Applikabbli għall-Ħruġ ta’ Ċertifikat ta’ Bdot tal-FAA, ta’ Klassifikazzjoni tal-Klassi tal-Kategorija ta’ Ajruplani b’Magna Waħda li Jinżlu Fuq l-Art u ta’ Klassifikazzjoni tal-Klassi tal-Kategorija ta’ Ajruplani b’Iktar Minn Magna Waħda Abbażi ta’ Liċenzja FCL tal-UE.
            
         
         
            
            
               3.1.1.L-applikant għandu jkun kapaċi jaqra, jitkellem, jikteb u jifhem bl-Ingliż. Approvazzjoni FCL ta’ profiċjenza fl-Ingliż ta’ Livell 4 jew iktar għandha tiġi aċċettata bħala profiċjenti fl-Ingliż.
            
            
            
               3.1.2.L-applikant għandu jissodisfa r-rekwiżiti taċ-ċertifikat mediku tal-FAA biex jeżerċita l-privileġġi ta’ ċertifikat ta’ bdot tal-FAA, kif preskritt fil-Parti 61 ta’ 14 CFR.
            
            
            
               3.1.3.L-applikant għandu jkun għadda mit-test tal-għarfien meħtieġ, kif spjegat fid-dettall fit-TIP-L, fi żmien perjodu ta’ 24 xahar tal-kalendarju qabel ix-xahar meta ssir l-applikazzjoni.
            
            
            
               3.1.4.L-applikant għandu jwettaq rieżami tat-titjir ma’ għalliem tat-titjir iċċertifikat mill-FAA li jkollu l-awtorità xierqa ta’ eżami tal-FAA, kif spjegat fid-dettall fit-TIP-L.
            
            
            
               3.1.5.Applikant li japplika għal klassifikazzjoni tat-titjir ta’ ajruplan b’iktar minn magna waħda li jinżel fuq l-art għandu jipprovdi evidenza li ssodisfa r-rekwiżiti għall-ħruġ ta’ klassifikazzjoni tat-titjir ta’ ajruplan b’iktar minn magna waħda li jinżel fuq l-art, kif iddikjarat fil-Parti 61 ta’ 14 CFR. It-taħriġ u l-esperjenza fuq ajruplani MEP li jinżlu fuq l-art jistgħu jiġu kkreditati, kif spjegat fid-dettall fit-TIP-L.
            
            
            
               3.2.Il-Kundizzjonijiet Speċjali tal-FAA Applikabbli għall-Ħruġ ta’ Klassifikazzjoni tal-FAA tat-Titjir bl-Istrumenti għall-Ajruplani Abbażi ta’ Klassifikazzjoni FCL tal-UE tat-Titjir bl-Istrumenti
            
            
            
               3.2.1.L-applikant għandu jkun kapaċi jaqra, jitkellem, jikteb u jifhem bl-Ingliż. Approvazzjoni FCL ta’ profiċjenza fl-Ingliż ta’ Livell 4 jew iktar għandha tiġi aċċettata bħala profiċjenti fl-Ingliż.
            
            
            
               3.2.2.L-applikant għandu jissodisfa r-rekwiżiti taċ-ċertifikat mediku tal-FAA biex jeżerċita l-privileġġi ta’ ċertifikat ta’ bdot tal-FAA, kif preskritt fil-Parti 61 ta’ 14 CFR.
            
            
            
               3.2.3.Kif spjegat fid-dettall fit-TIP-L, applikant li japplika għal klassifikazzjoni tat-titjir bl-istrumenti għandu jkun wettaq titjir ta’ akklimatizzazzjoni fl-Istati Uniti, inkluż fit-territorji tagħhom, ma’ għalliem tat-titjir iċċertifikat mill-FAA, qabel ma ssir il-verifika tal-profiċjenza bl-istrumenti ma’ eżaminatur. L-applikant huwa eżentat minn dan ir-rekwiżit jekk ikollu esperjenza preċedenti ta’ minn tal-inqas 50 siegħa ta’ titjir skont l-IFR bħala bdot fil-kmand fuq l-ajruplani jew esperjenza preċedenti ta’ minn tal-inqas 10 sigħat ta’ titjir skont l-IFR bħala bdot fil-kmand fuq l-ajruplani fl-Istati Uniti, inkluż fit-territorji tagħhom;
            
            
            
               3.2.4.L-applikant għandha ssirlu verifika tal-profiċjenza bl-istrumenti ma’ eżaminatur, kif spjegat fid-dettall fit-TIP-L.
            
         
         
            
            
               3.2.5.L-applikant għandu jkun għadda mit-test tal-għarfien meħtieġ, kif spjegat fid-dettall fit-TIP-L, fi żmien perjodu ta’ 24 xahar tal-kalendarju qabel ix-xahar meta ssir l-applikazzjoni.